Alus lahjoitettiin 1936 Suomen tasavallan presidentille Svinhufvudille huvialukseksi ja se nimettiin "Auraksi". Alus liitettiin 1939 Suomen merivoimiin saattajaksi nimellä "Aura II". Aluksen päällikkönä sodassa oli luutnantti Esra Terä. "Aura II" upposi 13. tammikuuta 1940 Ahvenanmerellä ollessaan suojaamassa saattuetta. Sen syvyyspommi räjähti heittimeensä, kun alus oli jahtaamassa neuvostoliittolaista sukellusvenettä Štš-324:ää. 26 miehistön jäsentä menehtyi ja vain 15 selvisi hengissä. Heidät pelastettiin vartiolaiva Tursakselle.